Ontploffing by raffinadery in SasolburgFoto: ER24. Elf mense is Maandagoggend beseer in ŉ ontploffing by die Natref-raffinadery by Sasolburg in die Vrystaat. Sasol en Total bedryf die Natref-raffinadery. Russel Meiring, woordvoerder van ER24, het gesê paramedici het omstreeks 08:04 op die toneel opgedaag en die fabriek was reeds ontruim. “Een man het matige beserings opgedoen en tien ander geringe beserings,” het Meiring gesê. Die pasiënte is op die toneel behandel en daarna na ’n nabygeleë mediese instansie geneem vir verdere mediese behandeling. Alex Anderson, woordvoerder van Sasol, het gesê die voorval het omstreeks 07:45 plaasgevind. “Natref se nooddienste is ontplooi en alle personeel is van die gebou ontruim. In dié stadium is geen ernstige beserings aangemeld nie.” Volgens Anderson sal meer inligting bekend gemaak word namate dit beskikbaar word. Die polisie was nie onmiddellik beskikbaar vir kommentaar nie.